Στις νότιες ακτές της Αττικής έχει φτάσει η πετρελαιοκηλίδα που δημιουργήθηκε μετά τη βύθιση του δεξαμενόπλοιου «ΑΓΙΑ ΖΩΝΗ ΙΙ» στον Σαρωνικό κόλπο. Ο δήμαρχος Γλυφάδας, Γιώργος Παπανικολάου, μοιράστηκε στο Facebook σοκαριστικές φωτογραφίες από το «μαύρο» παραλιακό μέτωπο, ενώ κάλεσε τους λουόμενους να μην πηγαίνουν στην παραλία.

Όπως γράφει συγκεκριμένα ο δήμαρχος, «δυστυχώς η θαλάσσια ρύπανση από τη βύθιση του δεξαμενόπλοιου "Αγία Ζώνη" στη Σαλαμίνα έφτασε στη Γλυφάδα μας και το πρόβλημα είναι πολύ σοβαρό, με εκτεταμένη ρύπανση και έντονη οσμή σε όλο μας το παραλιακό μέτωπο.

»Η μάχη είναι άνιση. Από τα χαράματα σήμερα, είμαστε σε διαρκή επαγρύπνηση και συνδράμουμε με όποια μέσα διαθέτουμε στο έργο των αρμόδιων φορέων: τοποθετήσαμε πλωτό φράγμα, ρίξαμε αντιρρυπαντικό υλικό (μια ουσία που διαλύει το πετρέλαιο), απόχη και ειδικές απορροφητικές πετσέτες. Παράλληλα, ένα ειδικό σκάφος προχωρά στον καθαρισμό των υδάτων».

«Παρακαλούμε θερμά μέχρι να αποκατασταθεί το πρόβλημα να μην προσέρχονται οι λουόμενοι στην παραλία και να σέβονται όλοι τις σημάνσεις της δημοτικής αστυνομίας», επισημαίνει ο Γιώργος Παπανικολάου, τονίζοντας ότι «ελπίδα όλων μας είναι ότι η ζημιά θα περιοριστεί το συντομότερο δυνατό. Οι ευθύνες, ωστόσο, για την καταστροφή είναι δεδομένες και πρέπει να αποδοθούν άμεσα».